Oxycorynidae

Oxycoryninae er en familie av biller som hører til gruppen snutebiller (Curculionoidea). Det er bare kjent noen få arter i varme områder, bortsett fra på Hawaii-gruppen der slekten Proterhinus har produsert minst 160 arter. Oxycoryninae forekommer ikke i Europa, men én art, Aglycyderes setifer, finnes på Kanariøyene. Familien omfatter underfamilien Aglycyderinae, som av og til blir regnet som en egen familie. På den andre siden blir alle medlemmene i Oxycorynidae av og til regnet som en undergruppe i familien Belidae. Noen av artene er knyttet til konglepalmer (Cycadales), der de lever av pollen i hann-kongler.


== Utseende ==
Stort sett små (ofte 3 – 5 mm), avlange, noe flate biller, brune, rødlige eller svarte. Oversiden er snau eller med spredte, fine hår eller skjell, ofte noe glinsende, gjerne kraftig og tett punktert. Hodet er i midten trukket ut til en snute som er lengre enn resten av hodet. Antennene sitter festet ved roten av snuten, rett ved øyets framkant. Antennenes to-tre ytterste ledd danner en løs kølle. Brystskjoldet (pronotum) er bredere enn langt, tilsmalnet framover, med markerte sidekanter. Det er ofte tett og sterkt punktert. Dekkvingene er avlange og parallellsidige. Beina er ganske korte og kraftige, baklårene gjerne sterkt fortykkede. På mellom- og bakbeina har leggene og lårene en rekke av kraftige knøler på oversiden. Framleggene (protibiae) har en kam av børster som brukes til å rense antennene. Føttene er fem-leddete, men det fjerde leddet er svært lite og knapt synlig. Det tredje og ofte også det andre leddet er tolappede. På framføttene er det ytterste leddet lengre enn de fire innerste til sammen.


== Levevis ==
De artene som lever i Mellom-Amerika er knyttet til konglepalmer av slekten Zamia, der de spiser pollen i hann-kongler.


== Radiasjon på Hawaii ==
Slekten Proterhinus har dannet svært mange arter på Hawaii-øyene. Minst 160 arter er beskrevet fra øygruppen. Dette er et eksempel på radiasjon, et fenomen som man kan se innen mange dyregrupper på Hawaii og enkelte andre isolerte øyer. En art har opprinnelig kommet til øyene der mange økologiske nisjer som på kontinentene var fylt av en rekke forskjellige grupper, er ledige. Denne arten kan i løpet av forholdsvis kort tid gi opphav til en mengde nye arter som bruker forskjellige tilgjengelige ressurser. Andre kjente eksempler på slik radiasjon på Hawaii er innen fruktfluer av slekten Drosophila og draktfugler (Drepanididae), og landsnegle-slekten Partula i Polynesia.


== Systematisk inndeling ==

Underfamilien Aglycyderinae har av og til blitt regnet som en egen familie, Aglycyderidae. På den andre siden blir alle oxycorynidene av og til regnet til Belidae.

Ordenen biller, Coleoptera Linnaeus, 1758
Underordenen Polyphaga Emery, 1886
Gruppen (Infraorden) Cucujiformia Lameere, 1938
Overfamilien snutebiller, Curculionoidea Latreille, 1802
Familien Oxycorynidae Schönherr, 1840
Underfamilien Afrocoryninae Voss, 1957
Slekten Afrocorynus Marshall, 1955
Underfamilien Aglycyderinae
Slekten Aglycyderes Westwood, 1864  – fire arter
Aglycyderes setifer Westwood, 1864  – Kanariøyene
Slekten Aralis Kuschel, 1990
Slekten Proterhinus Sharp, 1878  – minst 160 arter på Hawaii
Underfamilien Allocoryninae Sharp, 1890
Slekten Allocorynus Sharp, 1890  – fem arter
Slekten Parallocorynus Voss, 1943
Slekten Rhopalotria Chevrolat, 1878  – én art
Underfamilien Hispodinae Voss, 1957
Slekten Hispodes Marshall, 1955
Underfamilien Metrioxeninae Voss, 1953
Slekten Metrioxena Pascoe, 1870  – 14 arter
Slekten Paltorhynchus Scudder, 1893  – tre arter
Slekten Prometrioxena Voss, 1957
Underfamilien Oxycoryninae
Slekten Hydnorobius Kuschel, 1959
Slekten Oxycorynus Chevrolat, 1832  – 13 arter
Slekten Oxycraspedus Kuschel, 1955


== Eksterne lenker ==
(en) Oxycorynidae i Global Biodiversity Information Facility 
(en) Oxycorynidae hos Fauna Europaea 
(en) Oxycorynidae hos ITIS 
(en) Kategori:Oxycoryninae – bilder, video eller lyd på Wikimedia Commons Hydnorobius sp.: [1]